b'\n_START_ARTICLE_\nNigerin v\xc3\xa4ijytys 2017\n_START_SECTION_\nTausta\n_START_PARAGRAPH_\nTongo Tongon sijainti Nigeriss\xc3\xa4. V\xc3\xa4ijytys tapahtui vain hieman kyl\xc3\xa4n ulkopuolella._NEWLINE_Alueella Nigerin l\xc3\xa4nsiosissa Malin vastaisella rajalla toimii useita \xc3\xa4\xc3\xa4ri-islamistisia j\xc3\xa4rjest\xc3\xb6j\xc3\xa4, joilla on yhteyksi\xc3\xa4 al-Qaidaan ja Isis-j\xc3\xa4rjest\xc3\xb6\xc3\xb6n. Paikallista Isis-j\xc3\xa4rjest\xc3\xb6n haaraa johtaa Adnan Abu Walid al-Sahraoui ja sill\xc3\xa4 oli vuonna 2017 Ranskan tiedustelupalvelun mukaan noin 40-60 ydinj\xc3\xa4sent\xc3\xa4, joiden lis\xc3\xa4ksi sill\xc3\xa4 on liittolaissuhteita muihin j\xc3\xa4rjest\xc3\xb6ihin. Sahraoui oli vannonut uskollisuudenvalan Isis-j\xc3\xa4rjest\xc3\xb6lle vuonna 2015 ja se oli ilmeisesti hyv\xc3\xa4ksytty virallisesti lokakuussa 2016. Yhdysvalloilla oli vuonna 2017 noin 800 sotilasta Nigeriss\xc3\xa4. Niameyss\xc3\xa4 sijaitsee miehitt\xc3\xa4m\xc3\xa4tt\xc3\xb6mien lennokkien tukikohta ja toista tukikohtaa on rakennettu Agadeziin.\n_START_SECTION_\nV\xc3\xa4ijytys\n_START_PARAGRAPH_\nPuolustusministeri\xc3\xb6 tai muut viranomaiset eiv\xc3\xa4t pitk\xc3\xa4\xc3\xa4n paljastaneet amerikkalaisjoukkojen operaation tarkoitusta. Viikkoja tapahtumien j\xc3\xa4lkeen viranomaiset my\xc3\xb6nsiv\xc3\xa4t operaation kohteena olleen Doundoun Cheffou, joka oli liitetty amerikkalaisen avustusty\xc3\xb6ntekij\xc3\xa4 Jeffery Woodken sieppaukseen Nigeriss\xc3\xa4 vuonna 2016. Cheffou kuului Isis-j\xc3\xa4rjest\xc3\xb6lle uskolliseen ryhm\xc3\xa4\xc3\xa4n ja amerikkalaiset olivat yll\xc3\xa4tt\xc3\xa4en paikantaneet h\xc3\xa4nen tekem\xc3\xa4ns\xc3\xa4 puhelun. Cheffou p\xc3\xa4\xc3\xa4tettiin yritt\xc3\xa4\xc3\xa4 vangita ja operaatiota varten perustettiin yksikk\xc3\xb6 helikoptereineen erikoisjoukkojen tukikohta Arlitissa. V\xc3\xa4ijytetty nigeril\xc3\xa4is-amerikkalainen joukko oli tavanomaisella partiolla alueen kyliss\xc3\xa4, mutta erikoisjoukkojen operaation takia sen reitti\xc3\xa4 muutettiin kulkemaan suhteellisen turvalliselta alueelta syvemm\xc3\xa4lle vaarallisena pidetylle alueelle. Tarkoituksena oli, ett\xc3\xa4 partio voisi pys\xc3\xa4ytt\xc3\xa4\xc3\xa4 erikoisjoukkojen operaatiota mahdollisesti pakenevat asemiehet. Jossain vaiheessa erikoisjoukkojen iskusta luovuttiin kokonaan huonon s\xc3\xa4\xc3\xa4n tai teknisten ongelmien takia. Ilmeisesti t\xc3\xa4ss\xc3\xa4 vaiheessa partiota p\xc3\xa4\xc3\xa4tettiin k\xc3\xa4ytt\xc3\xa4\xc3\xa4 vihollisen tiedusteluun erikoisjoukkojen iskun sijaan. 12 amerikkalaisen erikoisjoukkojen sotilaan ja 30 nigeril\xc3\xa4isen sotilaan joukko v\xc3\xa4ijytettiin 4. lokakuuta kello 23.40 l\xc3\xa4hell\xc3\xa4 Tongo Tongon kyl\xc3\xa4\xc3\xa4, jossa joukot olivat keskustelleet paikallisten kyl\xc3\xa4nvanhimpien kanssa. Edellisen\xc3\xa4 y\xc3\xb6n\xc3\xa4 he olivat tuhonneet Sahraouin alikomentaja Djoundjoun Cheiffoun k\xc3\xa4ytt\xc3\xa4m\xc3\xa4n leirin. Amerikkalaisten sotilastahojen mukaan on mahdollista, ett\xc3\xa4 paikalliset kyl\xc3\xa4l\xc3\xa4iset tiedottivat v\xc3\xa4ijytyksen toteuttaneille taistelijoille amerikkalaisten l\xc3\xa4sn\xc3\xa4olosta. Paikallisen kyl\xc3\xa4nvanhimman katsottiin koettaneen viivytell\xc3\xa4 amerikkalaisia pyyt\xc3\xa4m\xc3\xa4ll\xc3\xa4 n\xc3\xa4ilt\xc3\xa4 l\xc3\xa4\xc3\xa4kkeit\xc3\xa4 amerikkalaisille samalla, kun kyl\xc3\xa4st\xc3\xa4 huomattiin l\xc3\xa4htev\xc3\xa4n v\xc3\xa4ke\xc3\xa4 moottoripy\xc3\xb6rill\xc3\xa4. Nigerin viranomaisten mukaan kyl\xc3\xa4nvanhin pid\xc3\xa4tettiin my\xc3\xb6hemmin._NEWLINE_V\xc3\xa4ijytyksen toteuttivat noin 50 asemiest\xc3\xa4 k\xc3\xa4siasein, singoin ja kranaatinheittimin. Itse v\xc3\xa4ijytyspaikka sijaitsi vain hieman Tongo Tongon kyl\xc3\xa4n ulkopuolella. Joidenkin l\xc3\xa4hteiden mukaan v\xc3\xa4ijyttiv\xc3\xa4t antoivat osan amerikkalais-nigeril\xc3\xa4isest\xc3\xa4 joukosta kulkea v\xc3\xa4ijytysalueen l\xc3\xa4pi ja v\xc3\xa4ijytys alkoi, kun noin puolet joukosta oli ohittanut alueen. Samat l\xc3\xa4hteet mainitsevat nigeril\xc3\xa4isten paenneen ja amerikkalaisten j\xc3\xa4\xc3\xa4neen taistelemaan yksin vihollista vastaan. Loukkuun j\xc3\xa4\xc3\xa4neet amerikkalaiset pyysiv\xc3\xa4t ilmatukea Ranskan ilmavoimilta, joiden Dassault Mirage 2000 -h\xc3\xa4vitt\xc3\xa4j\xc3\xa4t eiv\xc3\xa4t kuitenkaan suostuneet tekem\xc3\xa4\xc3\xa4n iskuja huonon s\xc3\xa4\xc3\xa4n ja hankalan maaston takia, mik\xc3\xa4 vaikeutti liittolaisten ja vihollisten erottamista toisistaan. Paikalle saapui my\xc3\xb6s amerikkalaisten miehitt\xc3\xa4m\xc3\xa4t\xc3\xb6n lennokki, joka ei kuitenkaan s\xc3\xa4\xc3\xa4nn\xc3\xb6sten takia saanut kantaa aseistusta Nigeriss\xc3\xa4. CNN:n haastatteleman nigeril\xc3\xa4issotilaan mukaan vihollinen sytytti ymp\xc3\xa4r\xc3\xb6iv\xc3\xa4n pensaikkomaaston palamaan. Kaksi tuntia yhteenoton alkamisen j\xc3\xa4lkeen paikalle saapui ranskalainen helikopteri ja erikoisjoukkojen sotilaita Malista, jolloin hy\xc3\xb6kk\xc3\xa4\xc3\xa4j\xc3\xa4t viimein vet\xc3\xa4ytyiv\xc3\xa4t. Ranskalaisjoukot etsiv\xc3\xa4t l\xc3\xa4himaaston ja evakuoivat henkiinj\xc3\xa4\xc3\xa4neet.\n_START_SECTION_\nSeuraukset\n_START_PARAGRAPH_\nV\xc3\xa4ijytyksen aikana kuoli nelj\xc3\xa4 amerikkalaissotilasta ja viisi nigeril\xc3\xa4ist\xc3\xa4. V\xc3\xa4ijytys oli suurin amerikkalaisjoukkojen Afrikassa k\xc3\xa4rsim\xc3\xa4 tappio sitten Black Hawk-helikopterin alasampumisen j\xc3\xa4lkeen Mogadishun taistelun aikana Somaliassa vuonna 1993. Joidenkin l\xc3\xa4hteiden mukaan v\xc3\xa4hint\xc3\xa4\xc3\xa4n 21 Isisin j\xc3\xa4sent\xc3\xa4 sai surmansa. Surmansa saaneet amerikkalaissotilaat olivat Bryan C. Black, Jeremiah W. Johnson, Dustin M. Wright ja La David Johnson. Joukkoja evakuoitaessa kuolleiden ruumiit j\xc3\xa4tettiin taistelukent\xc3\xa4lle ja niist\xc3\xa4 kolme l\xc3\xb6ydettiin vasta usean tunnin j\xc3\xa4lkeen. La David T. Johnsonin ruumis l\xc3\xb6ydettiin vasta kahden p\xc3\xa4iv\xc3\xa4n j\xc3\xa4lkeen. Kun uutinen v\xc3\xa4ijytyksest\xc3\xa4 levisi julkisuuteen Johnsonin tilanteesta ei uutisoitu heti, koska arveltiin olevan mahdollista ett\xc3\xa4 h\xc3\xa4n oli selviytynyt ja piilotellut maastossa. Jotkin tahot ep\xc3\xa4iliv\xc3\xa4t h\xc3\xa4nen saattaneen p\xc3\xa4\xc3\xa4ty\xc3\xa4 my\xc3\xb6s vangiksi. Ruumiin l\xc3\xb6ytymisen j\xc3\xa4lkeen tehdyn selvityksen mukaan h\xc3\xa4n oli saanut 18 osumaa vihollisen kiv\xc3\xa4\xc3\xa4reist\xc3\xa4 ja konekiv\xc3\xa4\xc3\xa4reist\xc3\xa4. Viranomaisten mukaan merkit taistelupaikalla viittasivat Johnsonin taistelleen kuolemaansa saakka._NEWLINE_Yhdysvaltain puolustusministeri\xc3\xb6n virallinen kanta oli pitk\xc3\xa4\xc3\xa4n, ett\xc3\xa4 yht\xc3\xa4\xc3\xa4n surmansa saneista amerikkalaissotilasta ei j\xc3\xa4tetty taakse vaan amerikkalaiset ja nigeril\xc3\xa4iset joukot olivat saapuneet etsim\xc3\xa4\xc3\xa4n heit\xc3\xa4 v\xc3\xa4litt\xc3\xb6m\xc3\xa4sti. My\xc3\xb6hemmin Isis luovutti Mauritanialaiselle uutistoimistolle Jeremiah Johnsonin kyp\xc3\xa4r\xc3\xa4kameran kuvaamaa videota, jolla n\xc3\xa4kyy kolmen amerikkalaisen surma tulitaistelussa. Isis-j\xc3\xa4rjest\xc3\xb6n asemiehet valokuvasivat v\xc3\xa4hint\xc3\xa4\xc3\xa4n kahden sotilaan ruumiit ja anastivat heid\xc3\xa4n varustuksensa. Amerikkalaissotilaiden ruumiit olivat n\xc3\xa4in ainakin v\xc3\xa4liaikaisesti j\xc3\xa4rjest\xc3\xb6n taistelijoiden k\xc3\xa4siss\xc3\xa4. Yhdysvaltain puolususministeri\xc3\xb6n tuhansia sivuja k\xc3\xa4sitt\xc3\xa4nyt selvitys tapahtumista ei osoittanut yht\xc3\xa4 selv\xc3\xa4\xc3\xa4 syyt\xc3\xa4 tapahtumille ja suuri osa selvityksest\xc3\xa4 m\xc3\xa4\xc3\xa4r\xc3\xa4ttiin salattavaksi. _NEWLINE_Donald Trump esitti surunvalittelunsa Johnsonin leskelle Myeshia Johnsonille puhelimen v\xc3\xa4lityksell\xc3\xa4. Myeshia Johnson arvosteli sittemmin Trumpin surunvalittelun s\xc3\xa4vy\xc3\xa4. Puhelusta uutisoitiin laajalti, mutta Trump itse kiisti itse puhelun olleen ep\xc3\xa4kunnioittava.'